**N Á R O D N Á R A D A S L O V E N S K E J R E P U B L I K Y**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Návrh**

**zákon**

**z.............. 2018,**

**ktorým sa mení a dopĺňa zákon č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonov v znení zákona č. 40/2015 Z. z.**

Národná rada Slovenskej republiky sa uzniesla na tomto zákone:

Čl. I

Zákon č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonovv znení zákona č. 40/2015 Z. z. sa mení a dopĺňa takto:

1. V § 5 odseky 1 a 2 znejú:

„(1) Ministerstvo zriaďuje štátne divadlo a štátnu hudobnú inštitúciu ako právnickú osobu podľa osobitného predpisu.2)

(2) Štátne divadlo a štátnu hudobnú inštitúciu môže zriadiť aj iný ústredný orgán štátnej správy ako právnickú osobu podľa osobitného predpisu.2)“.

2. Za § 15 sa vkladá § 15a, ktorý znie:

„§ 15a

(1) Zriaďovateľská funkcia k Divadlu Alexandra Duchnoviča a k hudobnej inštitúcii Podduklianský umelecký ľudový súbor PUĽS prechádza z Prešovského samosprávneho kraja od 1. januára 2019 na ministerstvo.

(2) Zriaďovateľská funkcia k Jókaiho divadlu v Komárne prechádza z Nitrianskeho samosprávneho kraja od 1. januára 2019 na ministerstvo.

(3) Zriaďovateľská funkcia k Divadlu Romathan a Divadlu Thália Színház prechádza z Košického samosprávneho kraja od 1. januára 2019 na ministerstvo.

(4) Dňom 1. januára 2019 prechádza do vlastníctva štátu majetok samosprávneho kraja, ktorý je k 31. decembru 2018 v správe10) divadiel alebo hudobnej inštitúcie podľa odsekov 1 až 3; ak divadlá alebo hudobná inštitúcia podľa odsekov 1 až 3 nespravujú majetok samosprávneho kraja, do vlastníctva štátu prechádza majetok samosprávneho kraja, ktorý užívajú divadlá alebo hudobná inštitúcia podľa odsekov 1 až 3. Správcom majetku, ktorý prešiel do vlastníctva štátu11) podľa predchádzajúcej vety, je divadlo alebo hudobná inštitúcia podľa odsekov 1 až 3, ktorá tento majetok spravovala alebo užívala k 31. decembru 2018.

(5) Do správy divadiel alebo hudobnej inštitúcie podľa odsekov 1 až 3 prechádzajú aj záväzky12) vzniknuté z ich činnosti, a to do výšky nadobudnutého majetku. Na štát a do správy divadiel alebo hudobnej inštitúcie podľa odsekov 1 až 3 neprechádzajú záväzky vzniknuté z

a) dodávok tovarov, služieb, prác a iných výkonov prevzatých divadlami alebo hudobnou inštitúciou podľa odsekov 1 až 3, ktoré neboli uhradené do 31. decembra 2018,

b) povinných peňažných plnení podľa osobitných predpisov,13) ktoré boli povinné uhradiť divadlá alebo hudobná inštitúcia podľa odsekov 1 až 3 do 31. decembra 2018.

(6) Samosprávny kraj, ktorý bol zriaďovateľom divadla alebo hudobnej inštitúcie podľa odsekov 1 až 3, spíše s ministerstvom písomný protokol o odovzdaní majetku najneskôr do dvoch mesiacov odo dňa prechodu majetku podľa odseku 4. Protokol obsahuje vymedzenie a hodnotu odovzdávaného majetku a záväzkov vedených v účtovníctve14) ku dňu prechodu majetku podľa odseku 4; ak ide o nehnuteľnosť, protokol obsahuje aj údaje katastra nehnuteľností.[15)](https://www.slov-lex.sk/pravne-predpisy/SK/ZZ/2001/446/20180501%23poznamky.poznamka-6) Protokol podpisuje štatutárny orgán samosprávneho kraja, ktorý bol zriaďovateľom divadla alebo hudobnej inštitúcie podľa odsekov 1 až 3 a štatutárny orgán ministerstva. Správca majetku štátu podľa odseku 4 je povinný do šiestich mesiacov odo dňa prechodu majetku podľa odseku 4 zabezpečiť zápis vlastníckeho práva štátu a správy tohto majetku v katastri nehnuteľností.[15)](https://www.slov-lex.sk/pravne-predpisy/SK/ZZ/2001/446/20180501%23poznamky.poznamka-6)

(7) V súvislosti s prechodom zriaďovateľskej pôsobnosti podľa odsekov 1 až 3, samosprávne kraje každoročne, najneskôr však do 30. novembra kalendárneho roka, odvedú na príjmový účet ministerstva finančné prostriedky v nasledovnej sume:

a) Košický samosprávny kraj 1 053 000 eur,

b) Prešovský samosprávny kraj 1 211 000 eur,

c) Nitriansky samosprávny kraj 1 117 000 eur.

(8) Ministerstvo poskytne každoročne, v rámci limitu výdavkov kapitoly štátneho rozpočtu, finančné prostriedky jednotlivým organizáciám najmenej v nasledovnej sume:

a) Divadlo Romathan 436 000 eur,

b) Divadlo Thália Színház 617 000 eur,

c) Divadlo Alexandra Duchnoviča 568 000 eur,

d) Poddukelský umelecký ľudový súbor (PUĽS) 643 000 eur,

e) Jókaiho divadlo v Komárne 1 117 000 eur.“.

Poznámky pod čiarou k odkazom 10 až 15 znejú:

„10) § 6 zákona č. 446/2001 Z. z. o majetku vyšších územných celkov v znení neskorších predpisov.

11) § 1 ods. 1 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

12) § 3 ods. 6 zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov.

13) Napríklad zákon č. 595/2003 Z. z. o dani z príjmov v znení neskorších predpisov, zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov, zákon č. [461/2003 Z. z.](https://www.slov-lex.sk/pravne-predpisy/SK/ZZ/1994/274/) o sociálnom poistení v znení neskorších predpisov.

14) Zákon č. 431/2002 Z. z. o účtovníctve v znení neskorších predpisov.

15) Zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.“.

Čl. II

Tento zákon nadobúda účinnosť 1. januára 2019.